**Danes opisuješ spominčico. Skozi priprave na pisanje si usvojil/-a značilnosti opisa rastline in pri delu jih s pridom izkoristi. Preglej, preberi in upoštevaj navodila in priporočila. Za lažje ustvarjanje si preberi opis regrata, ki ti naj bo vodilo pri pisanju. Opis lahko zapišeš v Wordov dokument. Uspešno delo ti želim.** M. A.

 **SLJ:** 15. 05. 2020

**OPIS RASTLINE**  povemo oz. napišemo

- kakšna je njena zunanjost (iz katerih delov je, kako visoka oz. velika je, kakšne oblike in barve je),

- kdaj cveti,

- kje raste,

- za kaj jo uporabljamo,

- katere so njene posebnosti,

- v katero družino spada …

Ključne besede pri opisu rastline so: **ime** rastline, **zunanjost** rastline, **čas cvetenja**, **rastišče**, **uporabnost**, **posebnost**, **družina** ...

**Regrat**

Regrat je močno razširjena zdravilna zelnata trajnica, ki raste po travnikih in ob poteh.

Ima korenino, steblo, liste in cvet. Steblo in listi so zeleni, cvet pa je rumen.

V zemlji ima dolgo, mesnato, razvejano, mnogoglavo korenino; zunaj je rjava, na prelomu pa bela. Spomladi iz nje poženejo listi, sredi njih pa steblo. Listi so po navadi škrbasto nazobčani; na dnu pa združeni v rozeti in sprva rastejo pri tleh, kasneje pa se nekoliko dvignejo. Steblo je okroglo, votlo in golo; visoko je 10-30 cm. Steblo ne nosi listov, temveč en sam košek; tega sestavljajo rumeni cvetovi. Košek se ponoči in ob slabem vremenu zapre, podnevi in ob lepem vremenu pa je razprt.

Regrat cveti od maja do oktobra.

Raste ob stezah, poteh in nasipih ter po travnikih in opuščenih njivah.

Marsikje je nadležen plevel. Sicer pa je zelo zdravilen – korenina, listi in cvet namreč vsebujejo veliko zdravilnih snovi (npr. vitamin C), ki krepijo telo in pomagajo pri revmatizmu, oteklinah, sladkorni bolezni, želodčnih boleznih ipd. Mlade liste uporabljamo za solato, juho in prikuhe, iz cvetov izdelamo sirup, korenine pa lahko pripravimo kot mlad krompir; njegove dele lahko posušimo in iz njih pripravimo zelo zdravilen čaj.

Spada v družino radičevk.

* ime rastline
* deli rastline
* čas cvetenja
* rastišče
* uporabnost
* družina

Opisa ne smemo zamenjati s pripovedovanjem.

V opisu **ne pišemo** svojega **mnenja** o rastlini, ampak zgolj **naštevamo značilnosti.**

**Jezikovne značilnosti opisa:**

* Pisec je v ozadju, čustva niso izražena.
* V besedilu so strokovni izrazi.
* Uporabljeni so glagoli, ki ne pomenijo dejanja (npr. je, služi, sestoji, vsebuje, ima…)
* Glagoli so v sedanjiku.
* Besede so enopomenske.